Para outras páxinas con títulos homónimos véxase: Elena Vázquez.

**María Elena Vázquez Abal**, nada en Pontevedra o 23 de febreiro de 1960, é unha matemática galega. Dende 2020 é a presidenta da Comisión de Mulleres e Matemáticas da Real Sociedade Matemática Española (RSME).

Traxectoria
-----------

Elena Vázquez Abal licenciouse en Matemáticas pola Universidade de Santiago de Compostela, onde tamén realizou o seu doutoramento en Matemáticas. Cando cursaba os seus estudos, foi diagnosticada da esclerose múltiple o que non lle impediu continuar a súa carreira e fixo medrar unha actividade a prol da inclusión. De outubro de 1983 a setembro de 1987 impartiu clases na E.T.S.I. Industriais de Vigo e en outubro de 1987 incorporouse como docente á Facultade de Matemáticas da USC. Dende 1991 é Profesora Titular de Universidade na área de Xeometría e Topoloxía da USC. Tamén foi vicedecana da Facultade de Matemáticas, desde novembro de 2001 a decembro de 2005, e desde agosto de 2009 até xuño de 2013.

A súa investigación céntrase na xeometría diferencial, en particular no estudo da xeometría dos fibrados tanxentes de orde superior, na análise da harmonicidade de aplicacións entre variedades (semi) riemannianas e no estudo da curvatura e a súa influencia na estrutura dunha variedade.

Ademais, desenvolve unha grande actividade divulgadora organizando ciclos de conferencias, concursos fotográficos e de vídeos, actividades para alumnado e profesorado de secundaria como: "A muller, innovadora na ciencia" (RSME, Premio CIENCIA EN ACCIÓN 2009), o proxecto educativo "O Arcano da Solaina" (2º Premio ENCIENDE 2013, COSCE), ou o videoxogo "MatHex (FisiHex, BioHex, QuimiHex…) xogo, estratexia e coñecementos".

Forma parte da Comisión de Mulleres e Matemáticas da Real Sociedade Española dende a súa creación, sendo a actual presidenta. Ademais de participar en actividades para fomentar as vocacións femininas na ciencia como *Unha enxeñeira ou científica en cada cole*. É unha das científicas da axenda feminista 2016 do Observatorio da Mariña pola Igualdade e do proxecto *Donas do código*.

Notas
-----

1. 1 2  "Curriculum resumido en galego - Curriculum vitae resumido - USC". *webspersoais.usc.es*. Consultado o 2020-08-21.
2. ↑  Rey, Manuel (2020-02-10). "Elena Vázquez Abal: "O apoio á diversidade segue sen pasar do superficial"". *GCiencia*. Consultado o 2020-08-21.
3. ↑  "Elena Vázquez Abal: «Teño a forza de vontade dun cabalo de carreiras e un compañeiro de vida»". *La Voz de Galicia* (en castelán). 2020-02-02. Consultado o 2020-08-21.
4. ↑  "Curriculum vitae resumido - USC". *webspersoais.usc.es*. Consultado o 2020-08-21.
5. ↑  "Inicio". *enciende.cosce.org*. Arquivado dende o orixinal o 23 de agosto de 2020. Consultado o 2020-08-21.
6. ↑  Redacción (2019-01-30). "Se queres gozar coas matemáticas tes que probar este xogo galego, Mathex". *GCiencia*. Consultado o 2020-08-21.
7. ↑  "Comisión". *mym.rsme.es*. Consultado o 2020-08-21.
8. ↑  "Unha enxeñeira ou cientifica en cada cole. 4ª Edición - - USC". *www.usc.gal*. Consultado o 2020-08-21.
9. ↑  "Axenda Feminista 2016: Científicas Galegas. Observatorio da Mariña pola Igualdade". Consultado o 2020-08-21.
10. ↑  "Científicas gallegas". *Mujeres con ciencia* (en castelán). 2015-12-23. Consultado o 2020-08-21.
11. ↑  "DONAS DO CÓDIGO 2017-2018. Mis científicas, empresarias y tecnólogas preferidas. CEIP de Laredo". *www.edu.xunta.gal*. Consultado o 2020-08-21.

|  |  |
| --- | --- |
| Control de autoridades | 
* Wd: Q98541026
* Dialnet: 500954
* MR: 245730
* ORCID: 0000-0002-2770-5380
* ResearchGate: Maria\_Elena\_Abal
* ResearcherID: K-8295-2012
* Scholar: 8O4NbIAAAAAJ
* Scopus: 6506888721
* zbMATH: vazquez-abal.maria-elena

 |